**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.06.2022, ora 08:00 – 21.06.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.06.2022, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vişeu şi cursul mijlociu şi inferior al Crişului Negru unde au fost în ușoară scădere.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Iza, Tur, Bistrița (afluent al Someșului Mare), Lăpuș, Crasna, Barcău, Crișuri, Mureș, Bega, Bistra, Pogăniș, Moravița, Caraș, Nera, Cerna, Siret (exceptând cursurile superioare ale Bistriței și Trotușului), Gilort, Amaradia, Prut, bazinul superior şi mijlociu al Argeșului și pe majoritatea afluenților Oltului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 20.06.2022 – 21.06.2022 a fost în scădere, având valoarea de 3900 m3/s**, sub media multianuală a lunii iunie (6400 m3/s).

În aval de Porţile de Fier, debitele au fost în scӑdere pe sectorul Gruia – Cernavodă şi ȋn creştere pe sectorul Hârşova – Tulcea.

**Debitul la intrarea în țară (secțiunea Baziaș) va fi în scădere (3600 m3/s).**

În aval de Porțile de Fier, debitele vor fi în scădere pe sectorul Gruia – Galați și în creștere pe sectorul Isaccea – Tulcea.

**2.** **Situaţia meteorologică în intervalul 20.06.2022, ora 09:00 –21.06.2022, ora 06:00**

**ÎN ŢARĂ**

Vremea a fost frumoasă și a devenit călduroasă în majoritatea zonelor țării. Cerul a fost variabil spre senin, iar vântul a suflat slab și moderat, cu ușoare intensificări pe crestele montane. Temperaturile maxime au fost cuprinse între 24 de grade la Mangalia și Constanța și 34 de grade la Săcuieni, Sânnicolau Mare, Chișineu-Criș, Arad și Băile Herculane. La ora 6, temperatura aerului avea valori cuprinse între 8 grade la Miercurea Ciuc și 23 de grade la Târgu Neamț și Zalău.

***Observaţii:*** *de ieri dimineață, de la ora 06, a fost în vigoare 1 mesaj cod galben pentru fenomene meteorologice periculoase imediate emis de către SRPV Constanța.*

**LA BUCUREŞTI**

Vremea a fost frumoasă și călduroasă. Cerul a fost variabil, mai mult senin noaptea, iar vântul a suflat slab până la moderat. Temperatura maximă a fost de 31 de grade la toate stațiile meteorologice, iar la ora 6 se înregistrau 15 grade la stația meteo Băneasa și 17 grade la Filaret și Afumați.

**3. Prognoza meteorologică în intervalul 21.06.2022, ora 09:00 –22.06.2022, ora 09:00**

**ÎN ŢARĂ**

În cea mai mare parte a țării, vremea va fi călduroasă, izolat caniculară în regiunile sudice unde disconfortul termic va fi ridicat. Cerul va fi variabil, cu înnorări temporar accentuate, averse și descărcări electrice, mai ales după-amiaza și seara, în nord, centru, est și la munte, pe arii restrânse în sud și doar izolat în rest. Pe spații mici se vor putea acumula cantități de apă mai însemnate și vor fi condiții de grindină. Vor fi intensificări ale vântului în cea mai mare parte a teritoriului, cu viteze mai mari, de 50...60 km/h în Oltenia, Transilvania și Moldova, pe crestele montane, de peste 80...90 km/h, dar și în timpul ploilor când vor fi posibile vijelii. Temperaturile maxime se vor încadra în general între 25 și 35 de grade, iar cele minime între 4...6 grade în depresiuni și 18...20 de grade pe litoral.

**LA BUCUREŞTI**

Vremea va fi călduroasă, cu o maximă termică ce se va situa în jurul valorii de 34 de grade. Cerul va fi variabil, iar după-amiaza, probabilitatea pentru înnorări, averse și descărcări electrice va fi în creștere. Vântul va sufla slab și moderat, cu unele intensificări pe parcursul zilei. Temperatura minimă va fi de 12...16 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează despre producerea, în data de 20.06.2022, la ora 12:10, unei poluări accidentale cu ape uzate fecaloid-menajere a apei râului Belcina, afluent de dreapta al râului Mureş, în zona municipiului Gheorgheni, judeţul Harghita. Reprezentanţii A.B.A. Mureş s-au deplasat pe teren pentru investigaţii şi prelevare de probe. Se va reveni cu informaţii.

***Agenţia pentru Protecţia Mediului Argeş*** revine cu informații referitoare la incendiul izbucnit în data de 09.06.2022, la ora 20:30, pe amplasamentul operatorului SC Enviro Eco Business SRL, din zona localității Bradu, județul Argeș. În urma acestui incendiu o cantitate semnificativă de substanţe poluante a ajuns în pârâul Neajlovel. După efectuarea analizelor de laborator s-au constatat depăşiri la mai mulţi parametrii de calitate a apei. Poluarea s-a extins până în amonte de localitatea Gruiu, judeţul Argeş.

Reprezentanţii A.B.A. Argeş-Vedea au întocmit un proces verbal prin care au stabilit că responsabilă de producerea poluării este societatea SC Enviro Eco Business SRL şi au impus acesteia măsuri obligatorii de înlăturare a cauzelor şi efectelor poluării din data de 09.06.2022.

A.B.A. Argeş-Vedea va monitoriza permanent calitatea apei pârâului Neajlovel, precum şi îndeplinirea măsurilor dispuse firmei SC Enviro Eco Business SRL şi va reveni cu noi informări.

Reprezentanţii A.B.A. Argeş-Vedea au recomandat primăriilor riverane pârâului Neajlovel să interzică scăldatul în cursul de apă şi adăparea animalelor, până la ecologizarea întregii zone de către firma poluatoare.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 17.06.2022-19.06.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot) și nici ale pragurilor de alertă și informare pentru O3 (ozon).

**A fost înregistrată depășirea valorii limită pentru indicatorul SO2 (dioxid de sulf) la staţia DJ-4, în data de 19.06.2022.**

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-9 şi B-14, în data de 17.06.2022**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Inspectoratul General pentru Situaţii de Urgenţă*** şi ***Agenţia pentru Protecţia Mediului Buzău*** informează despre producerea, în data de 20.06.2022, în jurul orei 18:00, unui incendiu la un depozit de mase plastice din zona industrială a municipiului Buzău, judeţul Buzău. Incendiul s-a manifestat cu degajări mari de fum, pe o suprafaţă de aproximativ 3000 mp. I.S.U. Buzău a intervenit pentru stingerea incendiului. A fost avertizată populaţia din zonă prin mesaj RO-ALERT.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.06.2022-20.06.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.